b'\n_START_ARTICLE_\n\xc4\xae dienos \xc5\xa1vies\xc4\x85\n_START_SECTION_\nFilmas\n_START_PARAGRAPH_\nPasitraukus pagrindiniam D\xc5\xbeeimso Bondo atlik\xc4\x97jui Rogeriui Moore, kandidatais u\xc5\xbeimti jo viet\xc4\x85 buvo laikomi Timothy Daltonas, Samas Neilas, Pierce Brosnanas ir Lewis Collinsas. Kiti aktoriai, kurie buvo minimi kaip galimi kandidatai vaidinti Bond\xc4\x85 buvo Melas Gibsonas, Markas Greenstreetas, Lambertas Wilsonas, Anthony Hamiltonas, Christopheris Lambertas, Findlay Lightas, Andrew Clarke\xe2\x80\x98as ir Seanas Beanas. Daltonas \xc5\xa1iam vaidmeniui ju buvo kvie\xc4\x8diamas 1968 metais, laikinai pasitraukus Seanui Connery, ta\xc4\x8diau pats atsisak\xc4\x97 d\xc4\x97l pernelyg jauno am\xc5\xbeiaus._NEWLINE_Filmui \xe2\x80\x9e\xc4\xae dienos \xc5\xa1vies\xc4\x85\xe2\x80\x9c prodiuseriai pirmiausia pasirinko Dalton\xc4\x85, ta\xc4\x8diau \xc5\xa1is d\xc4\x97l didelio u\xc5\xbeimtumo atsisak\xc4\x97. Nepavykus bandymams su Collinsu ir Neilu, prodiuseriai vaidmen\xc4\xaf pasi\xc5\xabl\xc4\x97 Brosnanui. Pastarasis tuo metu buvo susietas sutartimi su serialo \xe2\x80\x9eRemington Steele\xe2\x80\x9c k\xc5\xabrimu, kurio filmavim\xc4\x85 NBC ketino nutraukti d\xc4\x97l ma\xc5\xbeo populiarumo. Prane\xc5\xa1imas, kad Brosnanas taps nauju Bondu, paskatino \xc5\xbei\xc5\xabrov\xc5\xb3 susidom\xc4\x97jim\xc4\x85 ir NBC paskelb\xc4\x97 apie serialo prat\xc4\x99sim\xc4\x85. Albertas R. Broccoli at\xc5\xa1auk\xc4\x97 savo pasi\xc5\xablym\xc4\x85 Brosnanui, nes nenor\xc4\x97jo, kad naujasis Bondas \xc5\xbei\xc5\xabrovams asocijuot\xc5\xb3si su serialo herojumi. Tai nuslopino susidom\xc4\x97jim\xc4\x85 \xe2\x80\x9eRemington Steele\xe2\x80\x9c ir serialo k\xc5\xabrimas buvo galutinai sustabdytas, nufilmavus tik penkis naujojo sezono epizodus._NEWLINE_Po nepavykusi\xc5\xb3 deryb\xc5\xb3 prodiuseriai v\xc4\x97l kreip\xc4\x97si \xc4\xaf Timothy Dalton\xc4\x85 ir aktorius sutiko.\n_START_SECTION_\nMuzika\n_START_PARAGRAPH_\nTai paskutinis filmas apie agent\xc4\x85 007, kuriam muzik\xc4\x85 suk\xc5\xabr\xc4\x97 Johnas Barry._NEWLINE_Titulin\xc4\x99 dain\xc4\x85 \xe2\x80\x9eThe Living Daylights\xe2\x80\x9c \xc4\xafra\xc5\xa1\xc4\x97 norveg\xc5\xb3 pop grup\xc4\x97 A-Ha, tapusi pirm\xc4\x85ja ne angli\xc5\xa1kai kalban\xc4\x8dios \xc5\xa1alies grupe, atlikusi\xc4\x85 pagrindin\xc4\x99 dain\xc4\x85. Kadangi jiems sunkiai sek\xc4\x97si bendradarbiauti su kompozitoriumi Barry, buvo \xc4\xafra\xc5\xa1ytos dvi dainos versijos. Daina \xc4\xaftraukta \xc4\xaf grup\xc4\x97s 1988 met\xc5\xb3 album\xc4\x85 \xe2\x80\x9eStay on These Roads\xe2\x80\x9c.'